Podložni beton je ločilni sloj med zemljino in temelji, ki se uporablja za lažjo in pravilnejšo izvedbo temeljev ali temeljne plošče. Podložni beton se izvede na utrjeno nasutje iz peska ali gramoza, v katerega so predhodno nameščene vse instalacije (vodovod, kanalizacija, elektrika). S tem boste še dodatno izravnali podlago za temeljno ploščo in si olajšali nadaljnje delo, kot je na primer namestitev opaža.
Hkrati pa je podložni beton lahko tudi podlaga za hidroizolacijo in toplotno izolacijo. Glede na geomehanske lastnosti terena se nasutje izvede v debelini 30 cm ali več, podložni beton pa v debelini od 8 do 12 cm. Površina podložnega betona je nekoliko večja od površine temeljne plošče na njem. Za podložni beton se običajno uporabi manj cementa kot pri pripravi betonske mešanice za temeljno ploščo. Pripravi se mešanica cementa in peska v razmerju 1:5.
Pri polaganju armature v temeljno ploščo se lahko zgodi, da se armatura preveč uleže na dno. To pomeni, da bi spodnja stran armature lahko bila izpostavljena koroziji, če bi prišla v stik z vplivi iz zemlje. Podložni beton prepreči te vplive na armaturo. Tvori zadosten in kvaliteten zaščitni sloj betona, ki dodatno zaščiti armaturo.